b"\n_START_ARTICLE_\nCarlo Caffarra\n_START_SECTION_\nBiografia\n_START_PARAGRAPH_\nCaffarra va n\xc3\xa9ixer a la localitat italiana de Samboseto di Busseto, a la regi\xc3\xb3 d'Em\xc3\xadlia-Romanya._NEWLINE_Va ser ordenat prevere el 2 de juliol de 1961 a Roma. Llavors torn\xc3\xa0 a la seva di\xc3\xb2cesi de Fidenza el 1965, on enseny\xc3\xa0 teologia moral als seminaris de Fidenza i Parma; i, posteriorment, a l'Estudi Teol\xc3\xb2gic de Bol\xc3\xb2nia; a la Universitat Cat\xc3\xb2lica de Mil\xc3\xa0; i a la Facultat de Teologia del Nord d'It\xc3\xa0lia, especialitzant-se en la doctrina moral del matrimoni i en la q\xc3\xbcesti\xc3\xb3 bio-\xc3\xa8tica sobre la procreaci\xc3\xb3 humana._NEWLINE_Enseny\xc3\xa0 \xc3\xa8tica m\xc3\xa8dica a la Facultat de Medicina i Cirugia al campus de la Universitat Cat\xc3\xb2lica de Roma. Va ser membre de la Comissi\xc3\xb3 Teol\xc3\xb2gica Internacional entre 1974 i 1984 i exerc\xc3\xad de consultor de la congregaci\xc3\xb3 de la doctrina de la Fe. Va presidir l'Institut Pontifici Joan Pau II d'Estudis sobre el Matrimoni i la Fam\xc3\xadlia el 1980 i fund\xc3\xa0 seccions del mateix institut als Estats Units, a Espanya i a M\xc3\xa8xic._NEWLINE_El 8 de setembre de 1995 va ser elegit Arquebisbe de Ferrara-Comacchio, sent consagrat el 21 d'octubre de 1995 a la Catedral de Fidenza per Giacomo Biffi, arquebisbe de Bol\xc3\xb2nia, assistit per Giovanni Battista Re, Arquebisbe de Vescovio i de Carlo Poggi, bisbe de Fidenza. El 2003 va ser traslladat a la seu metropolitana de Bolonya._NEWLINE_Caffarra \xc3\xa9s un destacat oponent de la contracepci\xc3\xb3 i ha argumentat que les campanyes de condons exposen la societat encara m\xc3\xa9s a la SIDA perqu\xc3\xa8 \xc2\xabels mitjans de protecci\xc3\xb3 estan lluny de ser confiables\xc2\xbb  El 1988, en una entrevista al New York Times, afirm\xc3\xa0 que \xc2\xabfins i tot la feblesa moral m\xc3\xa9s petita \xc3\xa9s major que qualsevol feblesa f\xc3\xadsica. S\xc3\xa9 que \xc3\xa9s dur per alguns d'acceptar-ho quan els perills s\xc3\xb3n grans, per\xc3\xb2 l'Esgl\xc3\xa9sia est\xc3\xa0 aqu\xc3\xad per combatre els mals morals\xc2\xbb._NEWLINE_Caffarra va ser creat cardenal pel Papa Benet XVI al consistori del 24 de mar\xc3\xa7 de 2006, esdevenint cardenal prevere de San Giovanni dei Fiorentini. El 6 de maig del 2006 el Papa el nomen\xc3\xa0 membre del comit\xc3\xa8 executiu del Pontifici Consell per a la Fam\xc3\xadlia._NEWLINE_En una nota que Caffarra public\xc3\xa0 el 14 de febrer de 2010, va escriure que \xc2\xabels funcionaris p\xc3\xbablics que obertament donen suport al matrimoni entre persones del mateix sexe no poden considerar-se cat\xc3\xb2liques\xc2\xbb Despr\xc3\xa9s afegiria que \xc2\xab\xc3\xa9s impossible per a la fe cat\xc3\xb2lica donar suport a les unions homosexuals en el mateix pla amb el matrimoni per coexistir en la mateixa consci\xc3\xa8ncia: els dos es contradiuen.\xc2\xbb_NEWLINE_El 26 de maig de 2013 present\xc3\xa0 al Papa Francesc la seva ren\xc3\xbancia al govern pastoral de l'arquebisbat de Bol\xc3\xb2nia en complir el l\xc3\xadmit d'edat. El 14 de juny la Nunciatura Apost\xc3\xb2lica li anunci\xc3\xa0 que \xc2\xab\xc3\xa9s la voluntat del Sant Pare Francesc que continu\xc3\xad per dos anys m\xc3\xa9s el seu ministeri episcopal a Bol\xc3\xb2nia\xc2\xbb._NEWLINE_\xc3\x89s un dels cardenals que han celebrat la missa tridentina despr\xc3\xa9s de la reforma lit\xc3\xbargica."